เกียรตินาคินชี้อเมริกาฉลุยดันหุ้น1,340
เกียรตินาคิน มองหุ้นปรับฐานช่วงสั้นจังหวะซื้อ LTF รับเลือกตั้งสหรัฐจบหนุนหุ้น 1,340 จุด
1 พ.ย. 2555

เกียรตินาคิน มองหุ้นปรับฐานช่วงสั้นจังหวะซื้อ LTF รับเลือกตั้งสหรัฐจบหนุนหุ้น 1,340 จุด
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน เปิดเผยว่า ภาพรวมการลงทุนในตลาดหุ้นไทยในระยะสั้นยังคงผันผวน ดัชนีอาจจะปรับฐานลงบ้าง เนื่องจากนักลงทุนยังจับตาผลการเลือกตั้งประธานาธิบดีสหรัฐในวันที่ 6 พ.ย.นี้ เพราะจะมีผลต่อนโยบายเศรษฐกิจ 
ทั้งนี้ หากผลการเลือกตั้งออกมาชัดเจนดัชนีมีโอกาสปรับตัวเพิ่มขึ้น โดยคาดว่าสิ้นปีนี้ดัชนีมีโอกาสแตะ 1,340 จุด ดังนั้นในช่วงที่ดัชนีปรับฐานเป็นจังหวะในการทยอยสะสมหุ้นบางกลุ่มที่ราคาปรับตัวลง เช่น หุ้นกลุ่มธนาคารพาณิชย์และกลุ่มสื่อสาร เนื่องจากแนวโน้มผลการดำเนินงานยังเติบโตต่อเนื่อง 
นอกจากนี้ ยังถือเป็นจังหวะที่ดีในการลงทุนกองทุนรวมหุ้นระยะยาว (LTF) เพื่อนำไปลดหย่อนภาษี โดยมองว่าผลการดำเนินงานของบริษัทจดทะเบียนไทยยังมีแนวโน้มเติบโตต่อเนื่อง จากนโยบายค่าจ้างและการลดภาษีนิติบุคคล ซึ่งปัจจุบันบริษัทมีกองทุนเปิดเคเค หุ้นระยะยาวปันผล (KK LTFD) ลงทุนในหุ้นพื้นฐานดี จ่ายเงินปันผลที่สม่ำเสมอ 
นายศุภกร กล่าวว่า ที่ประชุมคณะกรรมการยังได้รับซื้อคืนหน่วยลงทุนอัตโนมัติของกองทุนเปิดเคเค พร็อพเพอร์ตี้ เซคเตอร์ ฟันด์ (KK PROP) ในอัตรา 0.30 บาทต่อหน่วยลงทุน ในวันที่ 31 ต.ค. 2555 และจ่ายเงินวันที่ 5 พ.ย. 2555 ซึ่งผลตอบแทนเฉลี่ย 1 ปีที่ผ่านมาอยู่ที่ 27.5% รับซื้อคืนหน่วยลงทุนแล้ว 3 ครั้ง ตั้งแต่จัดตั้งกองทุนเดือน พ.ย. 2554 
ขณะเดียวกันจะจ่ายเงินปันผลสำหรับผลดำเนินงานระหว่างวันที่ 1 เม.ย.-30 ก.ย. 2555 ให้แก่ผู้ถือหน่วยกองทุนเปิดเคเค โกลบอล เฮลธ์แคร์ (KK GHC) ในอัตราหน่วยละ 0.50 บาท ปิดสมุดทะเบียนเพื่อสิทธิในการรับเงินปันผลในวันที่ 31 ต.ค. 2555 และจ่ายเงินวันที่ 5 พ.ย. 2555